Jakov Sirotković
Jakov Sirotković (1922 — 2002), ekonomista i društveno-politički radnik SFR Jugoslavije i SR Hrvatske. Od aprila 1974. do 9. maja 1978. godine obavljao je funkciju predsednika Izvršnog veća Sabora SR Hrvatske.

Biografija 
Rođen je 7. novembra 1922. godine na ostrvu Rab. Diplomirao je na Ekonomskom fakultetu u Zagrebu 1948, a doktorirao 1951. godine. Bio je predavač na fakultetu od 1950. do 1991, a od 1961. godine kao redovni profesor. Bio je osnivač i direktor Ekonomskog instituta u Zagrebu od 1952. do 1955. godine.

Njegove ostale dužnosti bile su:
 državni savetnik i direktor Saveznog zavoda za planiranje u Beogradu od 1956. do 1960. i od 1962. do 1964. godine
 direktor Republičkog zavoda za planiranje od 1960. do 1962. godine
 rektor Univerziteta u Zagrebu od 1966. do 1968. godine
 potpredsednik Saveznog izvršnog veća od 1970. do 1974. godine
 predsednik Izvršnog veća Sabora SR Hrvatske od aprila 1974. do 9. maja 1978. godine
 od 1975. član, a od 1978. do 1991. godine predsednik „Jugoslavenske akademije znanosti i umjetnosti“
 član Centralnog komiteta Saveza komunista Jugoslavije od 1982. godine
 glavni urednik Enciklopedije Jugoslavije od 1984. do 1991. godine

Umro je 31. oktobra 2002. godine u Zagrebu. Sahranjen je na zagrebačkom groblju Mirogoj.

Nagrade i odlikovanja 

Dobitnik je nagrade „Božidar Adžija“, „M. Mirković“ i nagrade „AVNOJ“-a.

Odlikovan je Ordenom za hrabrost, Ordenom zasluga za narod, Ordenom rada, Ordenom Republike, Ordenom bratstva i jedinstva sa zlatnim vencem (za rad na naučnom polju) i ostalim visokim odlikovanjima.

Važnija dela 
 „Problemi privrednog planiranja u Jugoslaviji“, 1961.
 „Osnovna pitanja teorije i politike ekonomskog razvoja“, 1983.
 „Ekonomska politika Jugoslavije od 1945. do 1988: ciljevi i rezlutati“, 1989.
 „Makroekonomska struktura hrvatskog gospodarstva: razvojne mogućnosti i ograničenja“, 2000.

Literatura 
 Tko je tko u Hrvatskoj. „Golden marketing“, Zagreb 1993. godina.

Hrvatski komunisti
Hrvatski ekonomisti
Članovi Centralnog komiteta KPJ-SKJ
Akademici HAZU
Članovi ANUBiH
Diplomanti Ekonomskog fakulteta Sveučilišta u Zagrebu
Authority control